钦定古今图书集成/明伦汇编/官常典/第077卷 > 陈留桓王虔
## 钦定古今图书集成/明伦汇编/官常典/第077卷 > 陈留桓王虔

按《魏书》本传：“陈留桓王虔，昭成子纥根之子也。少以
壮勇知名。登国初，赐爵陈留公。与卫王仪破黜弗部，
从攻卫辰。慕容宝来寇，虔绝其左翼。宝败，垂恚愤来
桑干。虔勇而轻敌，于陈战没。虔姿貌魁杰，武力绝伦，
每以常稍细短大作之，犹患其轻，复缀铃于刃下，其
弓力倍加常人，以其殊异于世。代京武库常存而志
之。”虔常临阵以槊刺人，遂贯而高举。又常以一手顿
槊于地，驰马伪退，敌人争取，引不能出。虔引弓射之，
一箭杀二三人，摇槊之徒，亡魂而散。徐乃令人取槊
而去。每从征讨，常先登陷阵，勇冠当时，敌无众寡，莫
敢抗其前者。及薨，举国悲叹，为之流涕。太祖追惜，伤
恸者数焉。追谥陈留桓王，配飨庙廷。封其子悦为《朱
提王》。